Ir-Regolament tal-Kunsill (KE) Nru 1805/2003
tat-13 ta’ Ottubru 2003
li jemenda r-Regolament (KE) Nru 2596/97 li jestendi l-perjodu previst fl-Artikolu 149(1) ta’ l-Att ta’ Adezjoni ta’ l-Awstrija, il-Finlandja u l-Isvezja
IL-KUNSILL TA’ L-UNJONI EWROPEA,
Wara li kkunsidra l-Att ta’ Adeżjoni ta’ l-Awstrija, il-Finlandja u l-Isvezja, u partikolarment l-Artikolu 149(2) tiegħu,
Wara li kkunsidra il-proposta tal-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali Ewropew [2],
Billi:
(1) It-tieni sub-paragrafu ta’ l-Artikolu 1 tar-Regolament (KE) Nru 2596/97 [3] ittawwal sal- 31 Diċembru 2003 il-perjodu li matulu jistgħu jiġu adottati miżuri temporanji dwar il-kriterji tal-kontenut ta’ xaħam fil-ħalib li jitpoġġa fis-suq taħt il-kondizzjonijiet stabbiliti fl-Att tas-Sħubija ta’ l-1994.
(2) Fil-qasam tal-ħalib u l-prodotti tal-ħalib, il-kriterji dwar il-kontenut ta’ xaħam fil-ħalib għall-konsum tal-bniedem qed ikompli joħloq problemi għall-Finlandja u l-Isvezja.
(3) Huwa, għalhekk, meħtieġ li jsir użu mill-possibbiltà mogħtija fl-Artikolu 149(2) ta’ l-Att ta’ Adeżjoni ta’ l-1994 biex jitwal il-perjodu in kwistjoni. Jidher xieraq li jkun hemm perjodu żejjed li jibqa’ sejjer sat-30 ta’ April 2009.
(4) Ir-Regolament (KE) Nru 2596/97 għandu, għalhekk, jiġi emendat,
ADOTTA DAN IR-REGOLAMENT:
Artikolu 1
It-tieni sub-paragrafu ta’ l-Artikolu 1 tar-Regolament (KE) Nru 2596/97, għandu jinbidel b’dan li ġej:
"Madankollu, dwar il-kriterji tal-kontenut ta’ xaħam fil-ħalib għall-konsum tal-bniedem li ġie prodott fil-Finlandja u l-Isvezja, il-perjodu hawnhekk qed jitwal sat-30 ta’ April 2009."
Artikolu 2
Dan ir-Regolament għandu jidħol fis-seħħ fl-1 ta’ Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-13 ta’ Ottubru 2003.